b'\n_START_ARTICLE_\nGintautas \xc5\xa0ulija\n_START_SECTION_\nI\xc5\xa1silavinimas\n_START_PARAGRAPH_\n1996\xe2\x80\x932001 m. Vilniaus universiteto (VU) Teis\xc4\x97s fakultete baig\xc4\x97 vienpakopes (vientis\xc4\x85sias) teis\xc4\x97s studijas, \xc4\xafgijo teisininko kvalifikacij\xc4\x85. V\xc4\x97liau VU Teis\xc4\x97s fakulteto Baud\xc5\xbeiamosios teis\xc4\x97s katedroje baig\xc4\x97 doktorant\xc5\xabros studijas. Gav\xc4\x99s Frankfurto prie Maino universiteto (Vokietija) stipendij\xc4\x85, \xc5\xa1io universiteto Teis\xc4\x97s fakultete 2003 metais vokie\xc4\x8di\xc5\xb3 kalba baig\xc4\x97 teis\xc4\x97s magistro (LL.M.), o v\xc4\x97liau \xe2\x80\x93 ir doktorant\xc5\xabros studijas kaip Vokietijos akademini\xc5\xb3 main\xc5\xb3 tarnybos (DAAD) stipendininkas. 2007 m. Kembrid\xc5\xbeo universiteto Kristaus K\xc5\xabno koled\xc5\xbee (angl. Corpus Christi College) baig\xc4\x97 podiplomines teis\xc4\x97s studijas, teis\xc4\x97s magistras (LL. M.). Sta\xc5\xbeavosi Bonos Gustavo Stresemanno institute, Bonos Jean Monnet regioniniame centre (Vokietija), Kylio Christiano Albrechto universitete (Vokietija), Turku (Abo) akademijos \xc5\xbdmogaus teisi\xc5\xb3 institute (Suomija), Lundo universiteto Teis\xc4\x97s fakultete (\xc5\xa0vedija).\n_START_SECTION_\nMokslin\xc4\x97 ir akademin\xc4\x97 veikla\n_START_PARAGRAPH_\nNuo 1999 m. iki 2002 m. Teis\xc4\x97s instituto Kriminologini\xc5\xb3 tyrim\xc5\xb3 skyriaus specialistas. 2005 m. gegu\xc5\xbe\xc4\x97s 6 d. VU Teis\xc4\x97s fakultete apgyn\xc4\x97 moksl\xc5\xb3 daktaro disertacij\xc4\x85 tema \xe2\x80\x9eBaudos bausm\xc4\x97 ir jos skyrimas\xe2\x80\x9c, socialini\xc5\xb3 moksl\xc5\xb3 (teis\xc4\x97s krypties) daktaras. Frankfurto universiteto Teis\xc4\x97s fakulteto Civilin\xc4\x97s ir civilinio proceso katedroje angl\xc5\xb3 kalba pareng\xc4\x97 ir 2010 m. vasaros semestro metu puikiai (lot. summa cum laude) apgyn\xc4\x97 moksl\xc5\xb3 daktaro disertacij\xc4\x85 (darbo vadov\xc4\x97 prof. Marina Wellenhofer). Teis\xc4\x97s moksl\xc5\xb3 daktaras (Dr. jur.). Disertacijos pagrindu tarptautin\xc4\x97 mokslo leidykla Peter Lang international Academic Publishers i\xc5\xa1leido Gintauto \xc5\xa0ulijos monografij\xc4\x85 apie standartines sutar\xc4\x8di\xc5\xb3 s\xc4\x85lygas tarptautin\xc4\x97je prekyboje (angl. Standard Contract Terms in Cross-Border Business Transactions). Mokslini\xc5\xb3 interes\xc5\xb3 sritys - sandori\xc5\xb3 ir aviacijos teis\xc4\x97, Europos privatin\xc4\x97 teis\xc4\x97, finansinis reguliavimas._NEWLINE_Nuo 2008 m. d\xc4\x97sto komercin\xc4\x97s teis\xc4\x97s kursus \xc4\xafvairiose Lietuvos auk\xc5\xa1tosiose mokyklose Lietuvos ir u\xc5\xbesienio studentams. Kazimiero Simonavi\xc4\x8diaus universiteto (KSU) docentas. KSU Teis\xc4\x97s fakulteto Tarybos narys, KSU Teis\xc4\x97s fakulteto socialinis partneris. 2010 m. Tarptautin\xc4\x97s teis\xc4\x97s ir verslo auk\xc5\xa1tosios mokyklos Vie\xc5\xa1osios teis\xc4\x97s katedros lektorius. Nuo 2010 m. ISM Vadybos ir ekonomikos universiteto (Vilniuje) lektorius. 2012 m. Teis\xc4\x97s instituto Teisin\xc4\x97s sistemos tyrimo skyriaus mokslo darbuotojas. 2013 m. Lietuvos auk\xc5\xa1t\xc5\xb3j\xc5\xb3 mokykl\xc5\xb3 teis\xc4\x97s studij\xc5\xb3 student\xc5\xb3 konkurso \xe2\x80\x9eMano Europa. Mano teis\xc4\x97s\xe2\x80\x9c Komisijos pirmininkas. Kazimiero Simonavi\xc4\x8diaus universiteto Teis\xc4\x97s fakulteto Student\xc5\xb3 mokslin\xc4\x97s draugijos \xe2\x80\x9eKriterijus\xe2\x80\x9c garb\xc4\x97s narys (u\xc5\xbe reik\xc5\xa1ming\xc4\x85 param\xc4\x85 ir pritarim\xc4\x85 student\xc5\xb3 id\xc4\x97joms 2013-2014 mokslo metais)._NEWLINE_Lietuvos Respublikos baud\xc5\xbeiamojo kodekso\xc2\xa0komentaro bendraautoris (kartu su prof. V. Paviloniu, J. Prapies\xc4\x8diu, G. \xc5\xa0vedu ir kt.). Pareng\xc4\x97 ir paskelb\xc4\x97 mokslini\xc5\xb3 straipsni\xc5\xb3 teis\xc4\x97s mokslo \xc5\xbeurnaluose \xe2\x80\x9eTeis\xc4\x97\xe2\x80\x9c (VU), \xe2\x80\x9eTeis\xc4\x97s problemos\xe2\x80\x9c (LTI), \xe2\x80\x9eJurisprudencija\xe2\x80\x9c (MRU). Gintautas \xc5\xa0ulija skelbia publikacijas sutar\xc4\x8di\xc5\xb3, mokes\xc4\x8di\xc5\xb3, aviacijos teis\xc4\x97s, kita teisine tematika Lietuvos ir u\xc5\xbesienio leidiniuose (D. Britanijos Oksfordo universiteto \xe2\x80\x9eOxford University Press\xe2\x80\x9c, JAV Kembrid\xc5\xbeo \xe2\x80\x9eLincoln Institute of Land Policy\xe2\x80\x9c; politikos ir ekonomikos \xc5\xbeurnale \xe2\x80\x9eValstyb\xc4\x97\xe2\x80\x9c ir kt.).\n_START_SECTION_\nTeisin\xc4\x97 praktika\n_START_PARAGRAPH_\n2002-2004 m. advokat\xc5\xb3 kontoros \xe2\x80\x9eLideika, Petrauskas, Vali\xc5\xabnas ir partneriai\xe2\x80\x9c (dabar \xe2\x80\x9eVali\xc5\xabnas ir partneriai Ellex\xe2\x80\x9c) asocijuotasis teisininkas, iki 2003 m. rugs\xc4\x97jo 11 d. advokato pad\xc4\x97j\xc4\x97jas. Nuo 2003 met\xc5\xb3 rugs\xc4\x97jo 11 dienos praktikuojantis advokatas. 2007-2008 m. dirbo tarptautin\xc4\x97s advokat\xc5\xb3 kontoros \xe2\x80\x9eFried, Frank, Harris, Schriver & Jacobson\xe2\x80\x9c Londono biuro samdomu advokatu. Konsultavo aviacijos ir kit\xc5\xb3 komercini\xc5\xb3 sandori\xc5\xb3 klausimais, atstovavo sprend\xc5\xbeiant gin\xc4\x8dus u\xc5\xbesienio jurisdikcijose (Anglijoje ir Velse, Egipte ir kt.)._NEWLINE_2008 m. spalio 17 d. \xc4\xafsteig\xc4\x97 advokat\xc5\xb3 kontor\xc4\x85 \xe2\x80\x9e\xc5\xa0ulija ir partneriai\xe2\x80\x9c ir jai vadovavo. Nuo 2011 m. rugs\xc4\x97jo 8 d. advokat\xc5\xb3 profesin\xc4\x97s bendrijos \xe2\x80\x9e\xc5\xa0ulija Partners Law Firm Vilnius\xe2\x80\x9c steig\xc4\x97jas, vadovas (seni\xc5\xabnas) ir advokatas. 2016 metais Gintautas \xc5\xa0ulija teisinink\xc5\xb3 kataloge \xe2\x80\x9eLegal 500\xe2\x80\x9c nurodomas kaip pirmaujantis Lietuvos advokatas laivybos ir transporto srityje. \xc5\xa0io katalogo duomenimis, departmentas, vadovaujamas G. \xc5\xa0ulijos, yra sukaup\xc4\x99s \xe2\x80\x9e\xc4\xafsp\xc5\xabdingos patirties orlaivi\xc5\xb3 \xc4\xafsigijimo, pardavimo, nuomos ir finanavimo srityse\xe2\x80\x9d. Kaip rekomenduojamas Lietuvos advokatas transporto, komercin\xc4\x97s, bendrovi\xc5\xb3 teis\xc4\x97s srityse G. \xc5\xa0ulija nurodomas \xe2\x80\x9eWho is who legal\xe2\x80\x9c ir \xe2\x80\x9eChambers Rankings (Europe)\xe2\x80\x9c._NEWLINE_\xc4\xaevairi\xc5\xb3 seminar\xc5\xb3 teisine tematika lektorius, bendradarbiaujant su \xc4\xafvairiomis \xc4\xafstaigomis (UAB \xe2\x80\x9eMokes\xc4\x8di\xc5\xb3 srautas\xe2\x80\x9c, V\xc5\xa1\xc4\xae \xe2\x80\x9eTobul\xc4\x97kim\xe2\x80\x9c, V\xc5\xa1\xc4\xae \xe2\x80\x9eTeis\xc4\x97s ir valdymo institutas\xe2\x80\x9c ir kt.). Teikia spaudai vie\xc5\xa1us komentarus teisiniais klausimais.'